Grupul de Comunicare Strategică a anunțat marți 8 noi cazuri de infectare cu COVID-19. Toate cazurile confirmate marți sunt în Capitală, la persoane care au avut contact cu bărbatul de 60 de ani internat la spitalul Dimitrie Gerota (pacientul 17), sau care au călătorit în Israel, Germania sau Marea Britanie.

UPDATE: mai este un cetățean care a călătorit în Israel. In acest moment sunt 8 confirmări noi cu Covid 19, bilațul ajunge la 25 de persoane infectate.

UPDATE: Informare de presă: Sunt confirmate pozitiv la testul coronavirus (COVID-19) un număr de 7 cazuri, din București. (3 sunt în legătură cu cazul Gerota, 1 este contact al primului infectat din București, 3 sunt cetățeni care au călătorit în Israel, Germania și Marea Britanie).

Gabriela Firea anunțase anterior că 3 din cele 8 persoane confirmate de Grupul de Comunicare Strategică au legătură că pacientul internat la spitalul MAI, Dimitrie Gerota. Una dintre aceste persoane lucrează la Primăria Capitalei.

Știrea inițială

Primarul Capitalei, Gabriela Firea, anunță pe Facebook că au fost testate pozitiv alte 3 persoane din București. Este vorba de fiul, nora și nepotul bărbatului de 60 de ani (pacientul 17) internat la spitalul MAI, Dimitrie Gerota. Cele trei cazuri nu au fost încă confirmate oficial de Grupul de Comunicare Strategică.

„Inca 3 persoane cu test pozitiv de coronavirus in Bucuresti! Fiul, nora si nepotul domnului de 60 de ani, declarat aseara bolnav de COVID 19. Multa sanatate! Putere medicilor si asistentelor de la Spitalul Victor Babes.

Ancheta epidemiologica a DSP, pentru persoanele cu care au intrat in contact, continua.

Se impun masuri sporite de dotare a spitalelor, Ambulantei, Smurd - ului, DSP cu toata aparatura si tratamentele necesare, igiena, dezinfectie, evitarea locurilor aglomerate, inchiderea tuturor scolilor si gradinitelor pana dupa Paste, interzicerea evenimentelor culturale, sportive, de orice natura.

Cooperare. Responsabilitate. Actiune”, a scris Gabriela Firea, pe Facebook.

Dacă cele trei cazuri sunt confirmate oficial, numărul persoanelor infectate cu COVID-19 crește la 20.

Nora bărbatului internat la Gerota lucrează la Primărie

Primarul general al Capitalei, Gabriela Firea, a informat, marţi, că o angajată a municipalităţii este nora bărbatului de 60 de ani confirmat cu noul coronavirus, fiind internată cu soţul şi fiul la Spitalul "Victor Babeş", iar colegii ei au intrat în izolare la domiciliu.



"La Primăria Capitalei avem o colegă care este nora bolnavului care a fost declarat aseară în această situaţie ca fiind un pacient COVID-19. În acest moment, este internată împreună cu soţul şi fiul său la Spitalul 'Victor Babeş'. S-au realizat toate analizele, toate testele şi aşteptăm în acest moment rezultatele. Am luat toate măsurile care se impun. Toţi colegii săi au intrat de astăzi în izolare la domiciliu, practic nu au mai venit la serviciu, fac parte, de asemenea, din această anchetă epidemiologică şi vor răspunde tuturor întrebărilor adresate de către reprezentanţii DSP. În ceea ce priveşte zona unde se află respectiva direcţie, unde lucrează doamna în cauză, (...) s-a realizat dezinfecţie cu un aparat cu nebulizare, cu un dezinfectant de nivel foarte înalt. În funcţie de rezultatul testelor, vom lua măsuri şi mai serioase", a explicat Firea, într-o postare video pe Facebook

Editor: Robert Kiss